जय(श्री)राम कोई मामूली कांग्रेसी नहीं हैं। 13 साल से वे राज्यसभा में हैं और अभी कम-से-कम पांच साल और रहेंगे। 2004 में पहली बार राज्यसभा में जयराम रमेश आए तो देश में आठ बरस के अंतराल के बाद कांग्रेस की अगुआई में यूपीए की पहली सरकार भी बन रही थी। जयराम को तब सोनिया गांधी के नेतृत्व वाली राष्ट्रीय सलाहकार परिषद में अहम ज़िम्मेदारी दी गई। दो साल बाद उन्हें केंद्रीय मंत्रिमंडल में ले लिया गया और क़रीब आठ साल तक वे वाणिज्य, उद्योग, ऊर्जा, पर्यावरण, वन, ग्रामीण विकास और पेयजल जैसे बड़े-बड़े मंत्रालय देखते रहे। इस बीच लोकसभा और विधानसभाओं के जितने भी चुनाव हुए, वे प्रमुख रणनीतिकारों में से एक रहे।